title: What a Girl Wants (cinta)
text: Iste articlo ye sobre una cinta de comedia romantica chovenil anglo-estausunidense-marroquina de 2003; t'atros usos, se veiga What a Girl Wants.
  
  What a Girl Wants (títol orichinal en anglés, en aragonés Ixo que una mesacha quiere, enguerada en Aragón con o títol en castellano de Un sueño para ella, Un sueno ta ella en aragonés) ye una cinta anglo-estausunidense-marroquina de comedia romantica chovenil de l'anyo 2003 dirichida por Dennie Gordon seguntes un guión adaptau por Jenny Bicks y Elizabeth Chandler basau en The Reluctant Debutante, o guión de William Douglas-Home de 1955 que ell mesmo adaptó ta la cinta The Reluctant Debutante (1958, Vincente Minnelli). La Banda Sonora Orichinal d'a cinta ye de Rupert Gregson-Williams y la dirección de fotografía d'Andrew Dunn, estando producida por Denise Di Novi, Bill Gerber y Hunt Lowry ta la productoras Di Novi Pictures, Gaylord Films, Gerber Pictures, HSI Tomorrow Film y Sloane Square Films. En l'elenco d'a cinta destacan os actors Amanda Bynes, Colin Firth, Kelly Preston, Eileen Atkins, Anna Chancellor y Jonathan Pryce.
  
  A cinta s'engueró o 4 d'abril de 2003, en recebindo criticas mixtas, unas favorables y atras no pas, y fació un recaudo discreto de 50,7 millons de dólars, alto u baixo lo doble d'o presupuesto ta la suya filmación. Ambientada en Londres y Nueva York mientres os anyos 2000, What a Girl Wants se filmó en as ciudatz de Nueva York (Nueva York) y Londres (Reino Uniu), en os condaus de Buckinghamshire y Hertfordshire (Anglaterra) y en Marruecos.
  
  Argumento 
  Daphne Reynolds ye una mesacha estausunidense de 17 anyadas que vive con su mai Libby, una cantaire en as ceremonias de voda, en Chinatown (Manhattan, Nueva York). Libby heba conoixiu en Marruecos a Henry Dashwood, un britanico, con qui se casó en una ceremonia beduina de dubdosa legalidat. Dimpués d'a voda heban tornau en Anglaterra y bien luego morió lo pai de Henry, qui recibió en herencio lo títol nobiliario de Lord Dashwood. Alistair Payne, consellero d'a familia y muit intresau en o futuro politico de Henry, decidió enganyar a Libby ta que marchase, en decindo-li que yera millor ta l'esdevenidero politico de Henry y decindo-li amás que yera millor que Henry no sabese que Libby yera embarazada. A Henry li dició que Libby marchaba en estar enamorada d'un atro.
  
  Libby siempre li ha explicau a su filla Daphne qui ye lo suyo pai, pero Daphne se troba una mica vueda en no tener a lo suyo canto a su pai. En rematar os suyos estudios en a escuela segundaria, Daphne decide marchar enta Londres ta conoixer a su pai. Henry fa parte d'a nobleza britanica, tenendo un escanyo en a Cambra d'os lords, pero decide fer uso d'a clamada Peerage Act de 1963 ta renunciar-ne y asinas poder obtener en as eleccions un escanyo en a Cambra d'os comuns con a posibilidat d'esdevenir en un futuro Primer menistro d'o Reino Uniu. Henry recibe lo refirme d'Alistair Payne en iste prochecto; amás Alistair tien una filla, Glynnis, con qui Henry tien un compromiso matrimonial y que ye tan esnob como Clarissa, la filla adolescent de Glynnis.
  
  En plegar en Londres, Daphne se instala en un albiergo a on i conoix a Ian Wallace, un mesache que i treballa en aspirando a triunfar como musico. Ian amuestra a Daphne la ciudat y la suya redolada y bien luego principian a festechar. Finalment, Daphne decide visitar a su pai, qui queda mocau en saber que ye lo pai d'una filla, pero Jocelyne, la mai de Henry, aculle muit favorablement a su nieta y li cede una luxosa cambra, en contra d'a opinión d'Alistair. Henry confirma con Libby la suya paternidat y tracta de connectar con Daphne, y Daphne tracta d'adaptar-se en o cerclo social de su pai, pero Glynnis y la suya filla Clarissa escachifollan terne que terne totz os intentos. Amás, Armistead Stewart, un mesache propotent y arrogant de clase alta (y con qui Ian, lo novio de Daphe, tien una rivalidat bien antiga) molesta a Daphne, dica que ista lo avienta en o río Tamisa.
  
  A moniquet y sin parar cuenta, Daphne se gana a la mas rancia aristocracia con a suya sencilleza y amabilidat, incluyindo-ie a la viella princesa Charlotte, pero d'atra man Henry se troba con una campanya politica negativa por bellas excentricidatz de Daphe, dica que finalment decide demanar-li a Daphne que se comporte mas d'alcuerdo con o que s'aspera d'una mesacha de l'aristocracia britanica y Daphne accepta, millorando ascape las zifras d'acceptación de Henry en as enqüestas. Sindembargo, Ian ye una mica decepcionau por iste cambio de Daphne y encara ye pior quan Daphne marcha enta una fiesta en dixando-lo plantau.
  
  Henry decide organizar a fiesta de presentación de Daphne en sociedat y invitar-ne a Libby ta que i asista. Pero bells momentos antes d'estar presentada,  Daphne escuita a Alistair explicar-li a Glynnis cómo podió desfer-se de Libby en enganyando-la ta que marchase feba 17 anyadas. Quan Daphne se li conchira, Glynnis consigue encerrar-la en una cambra ta que no li explique a Henry. Glynnis dimpués li demana a Ian, qui ye lo cantaire d'o grupo musical que actúa en a fiesta, que anuncie un baile de pai y filla, en sabendo que Daphne no podrá bailar-lo y que Henry se veyerá obligau a bailar con Clarissa, la suya futura fillastra. Libby libera a Daphne d'o suyo encierro, pero quan iste veye que Henry ye bailando con Clarissa, decide tornar enta los Estaus Unius, dixando asinas lo suyo festecho con Ian.
  
  Poco dimpués, Henry decide albandonar a suya carrera politica y ye nomás que en ixe inte que descubre lo secreto de porqué Libby heba marchau 17 anyadas entazaga. Henry escarapella a Alistair, en dixando-li un uello morau, y creba lo suyo compromiso matrimonial con Glynnis. Falta asinas veyer si conseguirá recomponer a relación con Libby y con Daphne y si d'atra man Ian podrá tornar a festechar con Daphne.
  
  Elenco
  
  Enguero 
  L'enguero d'a cinta s'escaició lo 4 d'abril de 2003.
  
  Critica 
  En Rotten Tomatoes, a cinta tien un index d'aprobación d'o 36% seguntes 109 resenyas, con una calificación promeyo de 4.80/10. O consenso critico d'a web diz: "As ninas chicotas definitivamente se regalarán, pero ye masiau almibarada y predecible ta los adultos". En Metacritic, a cinta tien una puntuación meya ponderada de 41 sobre 100, basada en 27 criticos, en indicando "criticas mixtas u meyas". O publico enqüestau por CinemaScore li dio a la cinta una calificación "A" en una escala de A dica F.
  
  Edward Guthmann en The San Francisco Chronicle la clamó una "comedia adolescent terrible". Anya Kamenetz de The Village Voice describió la cinta como "una aventura aseptica ta la parella de Mary-Kate y Ashley".
  
  Jerónimo José Martín, en Aceprensa, diz que:
  
  Lourdes Domingo, en Contraste, diz:
  
  Jorge Moreno en FilaSiete, comenta que:
  
  Taquilla 
  En o suyo primer cabo de semana, la cinta fació un recaudo d'11,4 millons de dólars en 2.964 salas de cine en os Estaus Unius y Canadá, ubicando-se en a segunda posición en a taquilla dezaga de Phone Booth (Joel Schumacher) que recaudó 15 millons. En rematar a suya exhibición, a cinta heba recaudau 36,1 millons de dólars en Estaus Unius y 14,6 millons a livel internacional, con un total de 50,7 millons arredol d'o mundo.
  
  Promoción 
  Antes de l'enguero d'a cinta en os Estaus Unius, se modificoron os anuncios que ya s'heban imprimiu para eliminar-ne lo simbolo d'a paz que Bynes amostraba en o póster en haber escomencipiau la invasión d'Iraq de 2003 por parte d'Estaus Unius, o Reino Uniu y atros países aliaus. Un representant de Warner Bros. explicó: "'En tiempos de guerra, ficimos una chicota alteración ta poder evitar qualsiquier posible declaración politica en una cinta apolitica de raso".
  
  Premios
  
  Referencias
  
  Vinclos externos 
    What a Girl Wants en Internet Movie Database.
    What a Girl Wants en Rotten Tomatoes.
    /  What a Girl Wants en FilmAffinity.
    What a Girl Wants en Allociné.
    What a Girl Wants en Box Office Mojo.
    What a Girl Wants en AllMovie.
    What a Girl Wants en Metacritic.
  
  Cintas ambientadas en Londres
  Cintas ambientadas en Nueva York (ciudat)
  Cintas ambientadas en os anyos 2000
  Cintas de Marruecos
  Cintas d'Estaus Unius
  Cintas d'o Reino Uniu
  Cintas de cine chovenil
  Cintas de cine de comedia
  Cintas de cine de romance
  Cintas dirichidas por Dennie Gordon
  Cintas en anglés
  Cintas interpretadas por Amanda Bynes
  Cintas interpretadas por Anna Chancellor
  Cintas interpretadas por Colin Firth
  Cintas interpretadas por Eileen Atkins
  Cintas interpretadas por Kelly Preston
  Cintas interpretadas por Jonathan Pryce
  Cintas rodadas en Buckinghamshire
  Cintas rodadas en Hertfordshire
  Cintas rodadas en Londres
  Cintas rodadas en Marruecos
  Cintas rodadas en Nueva York (ciudat)